Document ID: 32013R1004

Title and Content:
ΚΑΝΟΝΙΣΜΌΣ (ΕΕ) αριθ. 1004/2013 ΤΗΣ ΕΠΙΤΡΟΠΉΣ της 15ης Οκτωβρίου 2013 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών 8-hydroxyquinoline, cyproconazole, cyprodinil, fluopyram, nicotine, pendimethalin, penthiopyrad και trifloxystrobin μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΊΚΗ ΕΠΙΤΡΟΠΗ Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ (1) του Συμβουλίου, και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις ουσίες pendimethalin και trifloxystrobin έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες cyproconazole, cyprodinil, fluopyram, nicotine και penthiopyrad έχουν καθοριστεί ΑΟΚ στο μέρος Α του παραρτήματος III του κανονισμού (ΕΚ) αριθ. 396/2005. Για την ουσία 8-hydroxyquinoline, δεν έχουν καθοριστεί συγκεκριμένα ΑΟΚ στα παραρτήματα II και III ούτε η εν λόγω ουσία συμπεριλήφθηκε στο παράρτημα IV του κανονισμού (ΕΚ) αριθ. 396/2005 και επομένως ισχύει η εξ ορισμού τιμή 0,01 mg/kg. (2) Στο πλαίσιο διαδικασίας για την έγκριση της χρήσης στις ντομάτες φυτοπροστατευτικού προϊόντος που περιέχει τη δραστική ουσία 8-hydroxyquinoline, υποβλήθηκε αίτηση με βάση το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ. (3) Όσον αφορά την ουσία cyproconazole, υποβλήθηκε σχετική αίτηση για χρήση σε σπόρους σιναπιού και ψευδολινάρι. Όσον αφορά την ουσία cyprodinil, υποβλήθηκε σχετική αίτηση για χρήση σε ραπάνια και κολοκυνθοειδή (μη βρώσιμος φλοιός). Όσον αφορά την ουσία pendimethalin, ανάλογη αίτηση υποβλήθηκε για το λαγόχορτο (σκουλί), τα ραπανοσέλινα, τα γογγύλια Σουηδίας (γογγυλοκράμβες), τα γογγύλια, το σέλινο και τα αφεψήματα βοτάνων (ρίζες). Όσον αφορά την ουσία trifloxystrobin, υποβλήθηκε σχετική αίτηση για χρήση σε φασόλια με λοβό. (4) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (5) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε. (6) Η Αρχή κατέληξε, στις αιτιολογημένες γνώμες της, στο συμπέρασμα ότι, όσον αφορά τη χρήση της ουσίας cyproconazole σε σπόρους σιναπιού και ψευδολινάρι, τα υποβληθέντα στοιχεία επαρκούν για τον καθορισμό νέων ΑΟΚ για χρήση μόνο στην βόρεια ΕΕ. Όσον αφορά τη χρήση της ουσίας pendimethalin σε ραπάνια, γογγύλια Σουηδίας (γογγυλοκράμβες), γογγύλια και σέλινο, η Αρχή κατέληξε στο συμπέρασμα ότι τα υποβληθέντα στοιχεία δεν επαρκούν για να καθοριστούν νέα ΑΟΚ. (7) Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα στοιχεία και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές ως προς την ασφάλεια των καταναλωτών, με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες ούτε η βραχυχρόνια έκθεση μέσω ακραίας κατανάλωσης των σχετικών καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑDI) ή της δόσης αναφοράς οξείας έκθεσης (ARfD). (8) Όσον αφορά την ουσία penthiopyrad, ο αιτών υπέβαλε διάφορα στοιχεία που επιβεβαιώνουν ότι ο μεταβολισμός του penthiopyrad σε γενετικώς τροποποιημένη καλλιέργεια είναι ανάλογος με εκείνον του συμβατικού αντιστοίχου του. Για την αποφυγή εμπορικών φραγμών όσον αφορά την εισαγωγή σπόρων ηλίανθου, κράμβης, σπόρων σόγιας και βαμβακόσπορου κρίνεται αναγκαίος ο καθορισμός υψηλότερων ΑΟΚ. Τα νέα ΑΟΚ για τις εν λόγω ουσίες θα πρέπει, επομένως, να θεσπιστούν στο μέρος Α του παραρτήματος III του κανονισμού (ΕΚ) αριθ. 396/2005. (9) Όσον αφορά την ουσία fluopyram, με τον κανονισμό (ΕΕ) αριθ. 270/2012 (3) θεσπίστηκαν προσωρινά ΑΟΚ για πολλά προϊόντα έως τις 31 Δεκεμβρίου 2013, εν αναμονή της υποβολής επιπλέον στοιχείων σχετικά με τα κατάλοιπα. Τα στοιχεία αυτά διαβιβάστηκαν στη Γερμανία, το υπεύθυνο για την αξιολόγηση κράτος μέλος για την εν λόγω ουσία, στις 17 Δεκεμβρίου 2012. Προκειμένου να παρασχεθεί το απαραίτητο χρονικό διάστημα στο υπεύθυνο για την αξιολόγηση κράτος μέλος να αξιολογήσει τα δεδομένα αυτά και να προετοιμάσει έκθεση αξιολόγησης, στην Αρχή για να αξιολογήσει την εν λόγω έκθεση και στην Επιτροπή για να λάβει την απόφασή της, είναι σκόπιμο να παραταθεί η ισχύς των εν λόγω ΑΟΚ μέχρι δύο έτη από την ημερομηνία δημοσίευσης του παρόντος κανονισμού. (10) Όσον αφορά τη νικοτίνη, με τον κανονισμό (ΕΕ) αριθ. 812/2011 (4) θεσπίστηκαν προσωρινά ΑΟΚ για το τσάι, τα αφεψήματα βοτάνων, τα μπαχαρικά, τους καρπούς αγριοτριανταφυλλιάς και τα νωπά αρωματικά φυτά, έως τις 14 Αυγούστου 2013, μέχρι την υποβολή και αξιολόγηση νέων στοιχείων και πληροφοριών σχετικά με τη φυσική παρουσία ή το σχηματισμό νικοτίνης στα σχετικά προϊόντα. Η Επιτροπή ενημερώθηκε για ένα ερευνητικό έργο που εκτελείται με σκοπό τη διερεύνηση των πηγών της νικοτίνης που προκύπτουν στις εν λόγω καλλιέργειες. Με γνώμονα την αναμενόμενη διάρκεια της μελέτης και προκειμένου να δοθεί ο απαραίτητος χρόνος για να λάβει η Επιτροπή την απόφασή της, είναι σκόπιμο να παραταθεί η ισχύς των εν λόγω ΑΟΚ έως τρία έτη από την ημερομηνία δημοσίευσης του παρόντος κανονισμού. (11) Με βάση την αιτιολογημένη γνώμη της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεδειγμένες τροποποιήσεις των ΑΟΚ πληρούν τις σχετικές απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (12) Επομένως, θα πρέπει να τροποποιηθεί αναλόγως ο κανονισμός (ΕΚ) αριθ. 396/2005, (13) Για λόγους ασφάλειας δικαίου, οι διατάξεις που αφορούν την νικοτίνη θα πρέπει να ισχύσουν από τις 15 Αυγούστου 2013. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ωστόσο, εφαρμόζεται από τις 15 Αυγούστου 2013 για τη νικοτίνη στους καρπούς αγριοτριανταφυλλιάς με κωδικό αριθμό 0154050, στα νωπά αρωματικά φυτά με κωδικό αριθμό 0256000, στο τσάι με κωδικό αριθμό 0610000, στα αφεψήματα βοτάνων και μπαχαρικών με κωδικό αριθμό 0630000 και στα μπαχαρικά με κωδικό αριθμό 0800000. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Οκτωβρίου 2013.

Classification Labels:
1164
249
710
668

Label Descriptions:
{"1164": "Χημική βιομηχανία", "249": "ΒΙΟΜΗΧΑΝΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2442
1277
1362
2014
2735
1268

EuroVoc IDs (Expanded): 13
2442
1277
1362
2014
2735
1268

Dataset Source: meu

Split: test